7 sterf in Jhb-brand: ‘Gebou moet gesloop word’Foto: Johannesburgse nooddienste Fikile Mbalula, minister van polisie, het gesê die Cape York-gebou in die Johannesburgse middestad wat Woensdag deur ŉ reuse brand verswelg is, moet gesloop word. Dit kom nadat minstens sewe mense dood is en 50 mense gered moes word nadat ŉ brand by die gebou in Jeppestraat ontstaan het. Maroela Media het vroeër berig die brandweer en nooddienste is omstreeks 09:00 na die gebou ontbied. Nana Radebe, woordvoerder van die Johannesburgse nooddienste, het gesê ŉ man is dood nadat hy uit die brandende gebou gespring het. Die liggame van nog ses mense is in die gebou gevind. Die gebou het geen elektrisiteit, watertoevoer of enige vorm van sanitasie nie. Mbalula, wat tans ŉ Interpol-konferensie in Singapoer bywoon, het in ŉ verklaring gesê hy het onlangs die Cape York-gebou, wat deur inwoners “Mnyamandawo” genoem word, besoek. Mbalula het tydens sy besoek aan die gebou gesê dit is onbewoonbaar. “Daar is baie geboue in die Johannesburgse middestad wat nie veilig is vir mense om in te bly nie. Die Cape York-gebou moet gesloop word. Dit is ŉ risiko vir diegene wat daar bly, maar ook vir die inwoners van Johannesburg,” het Mbalula in ŉ verklaring gesê. “Misdadigers gebruik hierdie ou, onveilige geboue om dwelms te verkoop, te verkrag, te moor en allerhande onwettige aktiwiteite te doen,” het Mbalula bygevoeg. Hy meen dat hy saam met die Stad Johannesburg sal werk om Johannesburg se middestad weer veilig te maak. Hy het ook gesê hy beplan om met Herman Mashaba, die burgemeester van Johannesburg, te vergader ná sy besoek aan Singapoer om die sloping van die gebou te bespreek. “Toe ek op die besoek by die gebou was, het ek inwoners van verskillende dele van die land asook buurlande ontmoet. Wettige- en onwettige immigrante wat na Johannesburg gekom het, op soek na werk. Hulle bly uit desperaatheid in die geboue,” het Mbalula gesê. “Dit is hoekom ons saam met die stad en die relevante departemente moet werk om die kwessies aan te spreek. Ek bied my innige meegevoel aan die families en vriende van dié wat oorlede is in die brand. Ons is dit aan hulle verskuldig om Johannesburg weer ŉ veilige stad te maak.”